Ελλάδα: Μέτρα κατά της γρίπης των πτηνών
Προειδοποίηση για ταξίδια προς την Τουρκία, ψεκασμοί και απολυμάνσεις στα σύνορα
Η ελληνική κυβέρνηση απηύθυνε έκκληση στους πολίτες τη Δευτέρα να αποφεύγουν τα ταξίδια χωρίς σοβαρό λόγο προς την Τουρκία εν μέσω ανησυχιών για τη θανατηφόρα γρίπη των πτηνών, πρόσθεσε ωστόσο ότι δεν θα κλείσει προς το παρόν τα σύνορά της. Οι τουρκικές αρχές καταβάλλουν προσπάθειες για να περιορίσουν την εξάπλωση της γρίπης των πτηνών, θέτοντας ζώνες καραντίνας γύρω από τις μολυσμένες περιοχές και στέλνοντας δείγματα του ιού σε εργαστήρια για να ελεγχθούν και να επιβεβαιωθεί ότι δεν εξελίσσεται σε μία πιο επικίνδυνη μορφή. Ο Παγκόσμιος Οργανισμός Υγείας ανακοίνωσε ότι Τούρκοι αξιωματούχοι έχουν επιβεβαιώσει 18 περιπτώσεις ανθρώπων που έχουν μολυνθεί από το στέλεχος H5N1 της γρίπης των πτηνών, ενώ έχουν ήδη σημειωθεί τρεις θάνατοι παιδιών. Οι επιστήμονες ανησυχούν ότι ο ιός της γρίπης των πτηνών μπορεί να μεταλλαχθεί και να μεταδίδεται εύκολα από άνθρωπο σε άνθρωπο, παίρνοντας τη μορφή πανδημίας που θα προκαλέσει εκατόμβες θυμάτων. Ορισμένες από τις περιοχές όπου έχουν εντοπιστεί τα κρούσματα είναι κατά μήκος των δυτικών ακτών της Τουρκίας, μόνο μερικά μίλια μακριά από τα ελληνικά νησιά. «Οι Έλληνες πολίτες καλούνται όπως αποφεύγουν τα χωρίς σοβαρό λόγο ταξίδια στη γείτονα χώρα», είπε ο υπουργός Υγείας Νικήτας Κακλαμάνης σε ανακοίνωσή του. «Αν αυτά είναι αναγκαία, να λαμβάνονται σοβαρά υπόψη οι υγειονομικές οδηγίες», πρόσθεσε. Η Ελλάδα πραγματοποιεί ήδη ψεκασμούς σε όλα τα οχήματα που διασχίζουν τα βορειοανατολικά σύνορα με την Τουρκία ως προληπτικό μέτρο και έχει απαγορεύσει την εισαγωγή όλων των ζωικών προϊόντων από τη χώρα. Έχει, επίσης, ξεκινήσει να απολυμαίνει τα ελληνικά πλοία που ελλιμενίζονται σε τουρκικά λιμάνια και να κατάσχει όλα τα τρόφιμα που εισάγονται στην Ελλάδα από την Τουρκία και οποιεσδήποτε άλλες χώρες που έχουν πληγεί από τον ιό. Όλοι οι επιβάτες πλοίων από την Τουρκία απολυμαίνουν τα παπούτσια τους κατά την διάρκεια των ελέγχων στις συνοριακές διαβάσεις, ενώ υπάλληλοι με μάσκες και γάντια ελέγχουν τις αποσκευές τους. Οι μετακινήσεις πολιτών μεταξύ των ελληνικών νησιών και της τουρκικής ακτής έχουν μειωθεί δραστικά καθώς οι κάτοικοι των παραμεθόριων νησιών φοβούνται τυχόν μετάδοση της ασθένειας.